3. Hvorfor er det faktisk virkelig vigtigt?

Netop på grund af blandt andre Snowdens læk, der dokumenterer, at hvis ikke Facebook holder skarpt øje med, hvad vi bruger dens platforme til, så gør verdens efterretningstjenester i hvert fald.

Den bevidsthed har betydet, at Facebook Messenger langt fra er ene om at give sine brugere mulighed for at sende krypterede beskeder. Flere apps tilbyder det allerede, blandt andet Googles chat-app, Allo, og chatten i den Facebook-ejede WhatsApp, som er verdens mest populære chat-app med en milliard brugere.

Siden 2014 har WhatsApp endda været krypteret som standard. Det betyder, at det ikke er muligt for appens brugere at sende ikkekrypterede beskeder – som det er på Facebook Messenger, hvor du selv skal vælge det til. Hvorfor Facebook ikke bare gør kryptering standard i Messenger kan skyldes, at man gerne vil undgå de samme juridiske og politiske slagsmål, som WhatsApp er endt i på grund af netop kryptering som standardpolitik. Eksempelvis blev en direktør i Facebook i Brasilien anholdt for ikke at hjælpe politiet dekryptere WhatsApp-chatsamtaler sendt af mistænkte i en stor narkosag.

Standard eller ej: På sin vis illustrerer krypteringen til Facebook Messenger et af tidens store dilemma på nettet lige nu.

På den ene side er krypteringen, som nævnt, endnu en sejr til dem af os, der så vidt muligt gerne vil være i fred på internettet. Men freden kommer også med en pris.

For på den anden side afslører eksemplet med brasilianske narkohandlere nemlig skyggesiden ved mere privatliv. Kriminelle netværk og terrororganisationer som Islamisk Stat bruger de krypterede chat-apps til at kommunikere på tværs af landegrænser, lige under næsen på Interpol og diverse efterretningstjenester. Eksempelvis kom det i sommer frem, at Islamisk Stat handler tilfangetagede piger ned til 12 år som sexslaver over WhatsApp og Telegram, en anden krypteret chat-app. Medarbejderne hos WhatsApp og Telegram gør, hvad de kan for at lukke samtalerne, men de bliver kun underrettede om forfærdelighederne, hvis nogen i chatten anmelder det. Ellers er der intet at stille op. Nu også på Facebook Messenger.